അമാൻഡ ബ്ലെയ്ക്ക്

**അമാൻഡ ബ്ലെയ്ക്ക്** (ജനനം, **ബെവർലി ലൂയിസ് നീൽ** ഫെബ്രുവരി 20,1929 - ഓഗസ്റ്റ് 16,1989) *ഗൺസ്മോക്ക്* എന്ന പാശ്ചാത്യ ടെലിവിഷൻ പരമ്പരയിലെ ചുവന്ന മുടിയുള്ള സലൂൺ ഉടമ "മിസ് കിറ്റി റസ്സൽ" എന്ന വേഷം അവതരിപ്പിച്ചതിലൂടെ പ്രേക്ഷക ഹൃദയത്തിൽ ചിരപ്രതിഷ്ഠ നേടിയ ഒരു അമേരിക്കൻ നടിയായിരുന്നു. നാലാമത്തെ ഭർത്താവായ ഫ്രാങ്ക് ഗിൽബെർട്ടിനൊപ്പം അവർ ചീറ്റകളെ വളർത്തി പരിപാലിക്കുന്ന ആദ്യത്തെ വിജയകരമായ പരിപാടികളിലൊന്ന് നടത്തിയിരുന്നു.

## ആദ്യകാലം
ജെസ്സി, ലൂയിസ് നീൽ (മുമ്പ്, പക്കെറ്റ്) ദമ്പതികളുടെ ഏക മകളായി ന്യൂയോർക്ക് സംസ്ഥാനത്തെ ബഫല്ലോ നഗരത്തിൽ, ബെവർലി ലൂയിസ് നീൽ എന്ന പേരിലാണ് അമാൻഡ ബ്ലെയ്ക്ക് ജനിച്ചത്. അവളുടെ പിതാവ് ഒരു പണവ്യവഹാരം നടത്തുന്നയാളായിരുന്നു. ഒരു ടെലിഫോൺ ഓപ്പറേറ്ററായി ജീവിതം ആരംഭിച്ച അമാൻഡ അഭിനയം തൊഴിലായി സ്വീകരിക്കുന്നതിനു മുമ്പായി പോമോണ കോളേജിൽ ഹ്രസ്വകാലത്ത് വിദ്യാഭ്യാസം ചെയ്തിരുന്നു. 1944 മുതൽ 1945 വരെ ബ്ലെയ്ക്ക് ബ്രനോ അക്കാദമിയിൽ പഠനത്തിന് ചേർന്നു. പിന്നീട് അവിടുത്തെ ഉപദേശക സമിതിയിലും സേവനമനുഷ്ഠിച്ച അവർ ഒരു ട്രസ്റ്റിയായി മാറി.

## കരിയർ
വലത്ത്‌|ലഘുചിത്രം|175x175ബിന്ദു|സ്റ്റാർസ് ഇൻ മൈ ക്രൌൺ (1950) എന്ന സിനിമയിൽ.‍
1940കളുടെ അവസാന പാദത്തിൽ, മെട്രോ-ഗോൾഡ്വിൻ-മേയർ സ്റ്റുഡിയോ അവരുടെ പഴയ കരാർ നടിയായിരുന്ന ഗ്രീർ ഗാർസനു പകരക്കാരിയായി ബ്ലെയ്ക്കിനെ കണ്ടെത്തിയതോടെ അവരുമായി ഒരു ദീർഘ്ഗകാല കരാർ ഒപ്പിട്ടു. 1952 ലെ പാശ്ചാത്യ സിനിമയായ *കാറ്റിലിൻ ടൌൺ*,  റോബിൻസൺ ക്രൂസോയുടെ സാഹസികതകളുടെ ചലച്ചിത്രാവിഷ്കാരമായ 1954 ലെ *മിസ് റോബിൻ ക്രൂസോ* തുടങ്ങിയ ഏതാനും ഹോളിവുഡ് ചലച്ചിത്രങ്ങളിൽ അക്കാലത്ത് അവർ പ്രത്യക്ഷപ്പെട്ടു. 1954 ൽ *എ സ്റ്റാർ ഈസ് ബോൺ* എന്ന ചിത്രത്തിലും അവർക്ക് വേഷമുണ്ടായിരുന്നു.

1955 മുതൽ 1974 വരെയുള്ള കാലത്ത് *ഗൺസ്മോക്ക്* എന്ന സുദീർഘമായ ടെലിവിഷൻ പരമ്പരയിൽ ഒരു സലൂൺ കീപ്പർ മിസ് കിറ്റിയായി 19 വർഷത്തോളം തുടർച്ചയായി വേഷമിട്ടതിലൂടെയാണ് ബ്ലെയ്ക്ക് പ്രേക്ഷകർക്കിടയിൽ കൂടുതൽ അറിയപ്പെടുന്നത്. 1974 ഫെബ്രുവരി 27ന് ബ്ലെയ്ക്ക് കെമോ എന്ന വളർത്തു സിംഹത്തെ ഗൺസ്മോക്ക് പരമ്പരയുടെ സെറ്റിലേക്ക് കൊണ്ടുവന്നത് ശ്രദ്ധിക്കപ്പെട്ടു.

ടെലിവിഷനിലെ അവരുടെ തുടർച്ചയായ വേഷം കാരണം ബ്ലെയ്ക്കിന് സിനിമകളിൽ പ്രവർത്തിക്കുവാൻ അപൂർവ്വമായി മാത്രമേ സമയം ലഭിച്ചിരുന്നുള്ളു. *ദി* *റെഡ് സ്കെൽട്ടൺ ഷോയിലെ* ആവർത്തിച്ചുള്ള ഹാസ്യ വേഷം, *ഹോളിവുഡ് സ്ക്വയർസ്*, *ടാറ്റിൽറ്റേലസ്* എന്നിവയിലെ സെലിബ്രിറ്റി, 1970 കളിലെ *മാച്ച് ഗെയിമിന്റെ* പുനരുജ്ജീവനം, *ഡീൻ മാർട്ടിൻ സെലിബ്രിറ്റി റോസ്റ്റിലെ* കോമഡി വേഷം എന്നിവ ഉൾപ്പെടെ നിരവധി ടെലിവിഷൻ ഷോകളിൽ അവർ പ്രത്യക്ഷപ്പെട്ടു.

1957ൽ റോഡ് കാമറൂണിന്റെ "*സ്റ്റേറ്റ് ട്രൂപ്പർ*" എന്ന കുറ്റാന്വേഷണ നാടകീയ പരമ്പരയുടെ  "*കോട്ട് ഓഫ് മേനി കളേഴ്സ്*" എന്ന എപ്പിസോഡിൽ ബെറ്റി ലാവൺ-കോട്ട് എന്ന കഥാപാത്രമായി ബ്ലെയ്ക്ക് അതിഥി വേഷം ചെയ്തു. പിന്നീട് *ഗൺസ്മോക്ക്* പരമ്പരയെ ആസ്പദമാക്കി നിർമ്മിക്കപ്പെട്ട *ഗൺസ്മോക്ക് : റിട്ടേൺ ടു ഡോഡ്ജ്* എന്ന ടെലിവിഷൻ ചിത്രത്തിന് ശേഷം, 1988-ൽ ജെയിംസ് വുഡ്സ്, സീൻ യംഗ് എന്നിവർക്കൊപ്പം മയക്കുമരുന്ന് ആസക്തി സംബന്ധമായ നാടകീയ ചിത്രം *ദി ബൂസ്റ്റ്*, *B.O.R.N* എന്നീ രണ്ട് ചിത്രങ്ങളിൽ അവർ പ്രത്യക്ഷപ്പെട്ടു. 

1968ൽ ഒക്ലഹോമ സിറ്റി നാഷണൽ കൌബോയ് ആൻഡ് വെസ്റ്റേൺ ഹെറിറ്റേജ് മ്യൂസിയത്തിലെ ഹാൾ ഓഫ് ഗ്രേറ്റ് വെസ്റ്റേൻ പെർഫോമർമാരിൽ ഒരാളായി ബ്ലെയ്ക്കിനെ ഉൾപ്പെടുത്തി. 1958ലും 1966ലും തിരഞ്ഞെടുക്കപ്പെട്ട ടോം മിക്സ്, ഗാരി കൂപ്പർ എന്നിവർക്ക് ശേഷം തെരഞ്ഞെടുക്കപ്പെട്ട മൂന്നാമത്തെ അഭിനേത്രിയായിരുന്നു അവർ.

## വ്യക്തിജീവിതം
അഞ്ച് തവണ വിവാഹം കഴിച്ചിട്ടുള്ള അമാൻഡ ബ്ലെയ്ക്ക്, ആദ്യം ജാക്ക് ഷിയയെ വിവാഹം കഴിച്ചു. പിന്നീട് 1954 ൽ ഡോൺ വിറ്റ്മാനെ വിവാഹം കഴിക്കുകയും, 1956 ൽ അദ്ദേഹത്തിൽനിന്ന് വിവാഹമോചനം നേടുകയും ചെയ്തു. വിറ്റ്മാനുമായുള്ള വിവാഹമോചനത്തിന് ശേഷം രണ്ട് വിവാഹങ്ങൾക്കൂടി കഴിച്ച അവർ ഇടയ്ക്ക് *ഗൺസ്മോക്ക്* എന്ന പരമ്പരയുടെ 'സലൂൺ സെറ്റിലേക്ക്' പോകുമായിരുന്നു. അവളെ ആവശ്യമില്ലാത്ത ദിവസങ്ങളിൽ ഇത് തന്റെ വീടാണെന്ന് ബ്ലെയ്ക്ക് സങ്കൽപ്പിച്ചു. 1984ൽ അവർ ടെക്സസിലെ ഓസ്റ്റിൻ നഗരത്തിൽവച്ച് സിറ്റി കൌൺസിലറായിരുന്ന മാർക്ക് എഡ്വേർഡ് സ്പെയ്ത്തിനെ വിവാഹം കഴിച്ചു. 1985 ൽ എയ്ഡ്സ് രോഗത്തോടനുബന്ധിച്ചുള്ള ന്യുമോണിയ ബാധിച്ച് സ്പെയ്ത് മരിച്ചു.

### മൃഗക്ഷേമം
*ഗൺസ്മോക്ക്* പരമ്പരയ്ക്ക് ശേഷം അഭിനയ ജീവിതത്തിൽനിന്ന് താൽക്കാലികമായി വിരമിച്ച ബ്ലെയ്ക്ക് ഫീനിക്സിലെ തൻ്റെ വീട്ടിലേയ്ക്ക് പോകുകയും കുറച്ച് ചലച്ചിത്രം അല്ലെങ്കിൽ ടെലിവിഷൻ പദ്ധതികൾ മാത്രം ഏറ്റെടുക്കുകയും ചെയ്തു. പകരം അവർ മൃഗക്ഷേമ പ്രവർത്തനങ്ങൾക്കായി കൂടുതൽ സമയം നീക്കിവച്ചു. തന്റെ വളർത്തു സിംഹമായ കെമോയെ ഗൺസ്മോക്ക് സെറ്റിലേക്ക് കൊണ്ടുവന്നതിൽ അവർ പ്രശസ്തയായിരുന്നു. കെമോ അവരുടെ വീട്ടിലെ മൃഗങ്ങൾക്കുള്ള ഒരു വളപ്പിൽ താമസിക്കുകയും അവിടെ അവളും മുൻ ഭർത്താവ് ഫ്രാങ്ക് ഗിൽബെർട്ടും ചീറ്റകൾക്കായി ഒരു പരീക്ഷണാത്മക പ്രജനന പരിപാടി നടത്തുകയും ചെയ്തു. തടവിൽവെച്ച് വിജയകരമായി ചീറ്റകളെ വളർത്തിയ ആദ്യ പരിപാലകരിലുൾപ്പെട്ട അവർ-ഏഴ് തലമുറകളിൽപ്പെട്ട ചീറ്റകളെ പോഷിപ്പിച്ചു.

1971ൽ ബ്ലെയ്ക്ക് മറ്റുള്ളവരുമായി ചേർന്ന് അരിസോണ അനിമൽ വെൽഫെയർ ലീഗ് രൂപീകരിച്ചു. ഇത് ഇന്ന് യു.എസ്. സംസ്ഥാനത്തെ ഏറ്റവും പഴക്കമേറിയതും മൃഗങ്ങളുടെ കൊലക്കെതിരെ പ്രവർത്തിക്കുന്ന ഏറ്റവും വലിയ മൃഗസംരക്ഷണകേന്ദ്രവുമാണ്. 1985 ൽ പെർഫോമിംഗ് അനിമൽ വെൽഫെയർ സൊസൈറ്റി തുടക്കം കുറിക്കുന്നതിനും അവർ ധനസഹായം നൽകി. ഹ്യൂമൻ സൊസൈറ്റി ഓഫ് ദി യുണൈറ്റഡ് സ്റ്റേറ്റ്സ് എന്ന ലാഭേച്ഛയില്ലാത്ത സംഘടനയിൽ ഒരു തവണ ബോർഡ് അംഗമായിരുന്നു ബ്ലെയ്ക്ക്. 1997ൽ കാലിഫോർണിയയിലെ ഹെറാൾഡിലെ റാഞ്ചോ സെക്കോ പാർക്കിൽ അമാൻഡ ബ്ലെയ്ക്ക് മെമ്മോറിയൽ വൈൽഡ്ലൈഫ് റെഫ്യൂജ് തുറന്നു. ഈ അഭയകേന്ദ്രം സ്വതന്ത്രമായി സഞ്ചരിക്കുന്ന ആഫ്രിക്കൻ കുളമ്പുള്ള വന്യജീവികൾക്ക് സങ്കേതം നൽകുന്നു. അഭയകേന്ദ്രത്തിലെ മൃഗങ്ങളിൽ ഭൂരിഭാഗവും യഥാർത്ഥത്തിൽ വിദേശ മൃഗങ്ങളുടെ ലേലം അല്ലെങ്കിൽ വേട്ടയാടൽ മേച്ചിൽപ്പുറങ്ങൾക്കോ വേണ്ടിയുള്ളവയിൽനിന്ന് സംരക്ഷിച്ചു കൊണ്ടുവന്നവയായിരുന്നു.

### ആരോഗ്യക്ഷയവും മരണവും
1977-ൽ പതിവായി സിഗരറ്റുകൾ വലിച്ചുതള്ളിയിരുന്ന ബ്ലെയ്ക്കിന് വായിൽ ബാധിക്കുന്ന ക്യാൻസർ പിടിപെടുകയും ശസ്ത്രക്രിയയിലൂടെ അത് വിജയകരമായി ചികിത്സിക്കപ്പെടുകയും ചെയ്തു. പിന്നീട് അവർ അമേരിക്കൻ കാൻസർ സൊസൈറ്റിയുടെ ഉറച്ച പിന്തുണക്കാരിയായി മാറുകയും രാജ്യത്തുടനീളം സൊസൈറ്റിയുടെ ധനസമാഹരണത്തിൽ പങ്കെടുക്കുകയും ചെയ്തു. 1984ൽ അന്നത്തെ യു. എസ്. പ്രസിഡന്റ് റൊണാൾഡ് റീഗൻ അവർക്ക് സൊസൈറ്റിയുടെ വാർഷിക ധീരതാ പുരസ്കാരം സമ്മാനിച്ചു.

1989 ഓഗസ്റ്റ് 16-ന് കാലിഫോർണിയയിലെ സാക്രമെന്റോയിലെ മേഴ്സി ജനറൽ ആശുപത്രി വച്ച് ബ്ലെയ്ക്ക് 60-ാം വയസ്സിൽ എയ്ഡ്സ് സംബന്ധമായ ഹെപ്പറ്റൈറ്റിസ് ബാധിച്ച് മരിച്ചു. തൊണ്ടയിലെ ക്യാൻസർ മൂലമാണ് അവളുടെ മരണം സംഭവിച്ചതെന്ന് തുടക്കത്തിൽ കരുതിയിരുന്നുവെങ്കിലും മരണശേഷം അവളുടെ ഡോക്ടർ എയ്ഡ്സ് മൂലമുള്ള സങ്കീർണതകൾ മൂലമാണ് അവളുടെ മരണമെന്ന് പരസ്യമായി പ്രഖ്യാപിച്ചു. ബ്ലെയ്ക്കിന് എങ്ങനെയാണ് രോഗം ബാധിച്ചതെന്ന് വ്യക്തമല്ല. ബ്ലെയ്ക്കിന്റെ അടുത്ത സുഹൃത്തുക്കൾ അവർ മയക്കുമരുന്ന് ഉപയോഗിക്കുന്ന വ്യക്തി അല്ലെന്നും 1985ൽ എയ്ഡ്സ് സംബന്ധമായ ന്യുമോണിയ ബാധിച്ച് മരിച്ച അഞ്ചാമത്തെ ഭർത്താവിൽ നിന്ന് അവർക്ക് എയ്ഡ്സ് ഉണ്ടായിരിക്കാമെന്നും വാദിച്ചു.

## ചലച്ചിത്രരംഗം

## പരാമർശങ്ങൾ

### ഉറവിടങ്ങൾ

* 
* 

## ബാഹ്യ ലിങ്കുകൾ

* 
* അമന്ദ ബ്ലെയ്ക്ക് Gunsmoke.net

## അവലംബം
വർഗ്ഗം:അമേരിക്കൻ ടെലിവിഷൻ നടിമാർ
വർഗ്ഗം:അമേരിക്കൻ ചലച്ചിത്ര നടിമാർ
വർഗ്ഗം:1989-ൽ മരിച്ചവർ
വർഗ്ഗം:1929-ൽ ജനിച്ചവർ